EUROPA-PARLAMENTET OG RÅDETS AFGØRELSE Nr. 1729/95/EF af 19. juni 1995 om forlængelse af »Europa mod AIDS«-programmet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg (1),

i henhold til fremgangsmåden i traktatens artikel 189 B (2),

under henvisning til udtalelse fra Regionsudvalget (3), og

ud fra følgende betragtninger:

Gyldighedsperioden for den handlingsplan, Rådet og medlemsstaternes sundhedsministre, forsamlet i Rådet, vedtog med afgørelse 91/317/EØF i forbindelse med »Europa mod AIDS«-programmet (4), udløb med udgangen af 1993;

i konklusionerne fra Rådet og sundhedsministrene, forsamlet i Rådet den 27. maj 1993, fremhæves det, at det er nødvendigt at fortsætte aktiviteterne under »Europa mod AIDS«-programmet under overholdelse af nærhedsprincippet;

for at undgå at Fællesskabets foranstaltninger til bekæmpelse af AIDS afbrydes, bør programmet forlænges ekstraordinært i 1994 og 1995, mens vedtagelsen af et nyt flerårigt handlingsprogram afventes;

ved forlængelsen af programmet bør der tages hensyn til Kommissionens meddelelse til Europa-Parlamentet og Rådet om gennemførelsen af handlingsplanen i 1991-1992 i forbindelse med »Europa mod AIDS«-programmet og til evalueringen i henhold til afgørelse 91/317/EØF samt til nye oplysninger inden for AIDS-bekæmpelsen;

Fællesskabets foranstaltninger til bekæmpelse af AIDS bør primært fremme samarbejdet mellem medlemsstaterne og eventuelt yde støtte til deres aktioner;

Rådet har i sin resolution af 13. december 1993 (5) fastlagt nogle retningslinjer, som der skal tages hensyn til ved videreførelsen af programmet -

TRUFFET FØLGENDE AFGØRELSE:

Artikel 1

1. »Europa mod AIDS«-programmet forlænges for to år til den 31. december 1995.

2. Kommissionen gennemfører den i bilag I indeholdte handlingsplan for 1994-1995, i nært samarbejde med de berørte myndigheder i medlemsstaterne i overensstemmelse med artikel 1 i afgørelse 91/317/EØF, idet der i fuldt omfang tages hensyn til retningslinjerne i bilag II.

Artikel 2

Bevillingerne til de aktioner, der er fastlagt i det i artikel 1 omhandlede program, vedtages inden for budgetproceduren.

Artikel 3

1. Kommissionen vurderer i samarbejde med det rådgivende udvalg, der er omhandlet i artikel 1, stk. 1, i afgørelse 91/317/EØF, løbende de iværksatte aktioner og den vedtagne prioritering.

2. Rådet foretager en evaluering af de iværksatte aktioners effektivitet.

Til det formål aflægger Kommissionen beretning for Rådet efter handlingsplanens gennemførelse.

Denne beretning sendes ligeledes til Europa-Parlamentet.

Udfærdiget i Bruxelles, den 19. juni 1995.

På Europa-Parlamentets vegne

K. HÄNSCH

Formand

På Rådets vegne

A. MADELIN

Formand

(1) EFT nr. C 133 af 16. 5. 1994, s. 16.

(2) Europa-Parlamentets udtalelse af 17. december 1993 (EFT nr. C 20 af 24. 1. 1994, s. 501). Rådets fælles holdning af 2. juni 1994 (EFT nr. C 213 af 3. 8. 1994, s. 22). Europa-Parlamentets afgørelse af 16. november 1994 (EFT nr. C 341 af 5. 12. 1994, s. 76) og Rådets afgørelse af 22. december 1994.

(3) EFT nr. C 217 af 6. 8. 1994, s. 21.

(4) EFT nr. L 175 af 4. 7. 1991, s. 26.

(5) EFT nr. C 15 af 18. 1. 1994, s. 4.

BILAG I

HANDLINGSPLAN FOR 1994-1995 AKTIVITETSOMRÅDE 1

Evaluering af viden, holdninger og adfærd hos den almindelige befolkning og visse målgrupper (befolkningsgrupper, der er særlig udsat på grund af livsstil eller miljø, marginaliserede samfundsgrupper) samt oplysning og bevidstgørelse af den almindelige befolkning og de pågældende målgrupper.

Udnyttelse og vurdering i medlemsstaterne og på fællesskabsniveau af undersøgelsesresultaterne med hensyn til viden, holdninger og adfærd.

Vurdering af om det på fællesskabsplan er relevant, og om der er behov for at foretage undersøgelser med henblik på at øge den foreliggende viden på særlige områder.

Undersøgelse af de oplysningskampagner, der gennemføres over for den almindelige befolkning og målgrupper i befolkningen, som f.eks. homoseksuelle og biseksuelle, minoriteter og migranter; udbredelse af resultaterne; fremme af udveksling af oplysninger, der gør det muligt at sammenligne medlemsstaternes erfaringer.

Støtte til udvikling af metoder til måling af ændringer i viden, holdninger og adfærd samt til at vurdere medlemsstaternes forebyggende foranstaltningers virkning på adfærden.

Udvikling af metoder til at øge koordineringen og sammenhængen mellem kampagner i medlemsstaterne og mulige fællesskabsforanstaltninger, der kan supplere eller bidrage til sådanne kampagner, herunder anvendelse af medierne og fremstilling af særligt materiale, der skal give opinionsdannere og personer på lederniveau i samfundet nem adgang til disse oplysninger.

Fremme af foranstaltninger til at øge befolkningens forståelse og bevidsthed om de problemer, som denne sygdom skaber for samfundet i dets helhed, samt for de direkte berørte enkeltpersoner og familier.

Fremme af udviklingen af telefonsvarere og computerstyrede svartjenester i Fællesskabet samt af informationscentre til offentligheden eller særlige grupper; fremme af udvekslingen af erfaringer mellem disse.

Udbredelse af data om viden, holdninger og adfærd samt om forebyggende foranstaltninger.

AKTIVITETSOMRÅDE 2 Foranstaltninger for børn og unge

Gennemgang og udveksling af informationer om HIV/AIDS-oplysning i skoler og andre undervisnings/erhvervsuddannelsesinstitutioner for unge i medlemsstaterne samt gennemgang og udveksling af informationer om, hvordan denne oplysning passer ind i bestemmelserne om seksualvejledning og generel sundhedsundervisning i skoler og andre uddannelsesinstitutioner.

Udveksling af oplysninger om HIV/AIDS-oplysningsprogrammer beregnet for børn og unge uden for uddannelsesinstitutionerne; disse programmers interaktion med de generelle programmer for sundhedsundervisning inden for og uden for uddannelsessystemet.

Fremme af pilotprojekter om oplysning om HIV/AIDS, der passer ind i den generelle sundhedsundervisning, og støtte til børn og unge inden for og uden for uddannelsessystemet, herunder særligt udformede programmer for minoritetsgrupper.

AKTIVITETSOMRÅDE 3 Forebyggelse af overførsel af HIV inden for særlige grupper og særlige miljøer

Rejse og turisme

Undersøgelse og udveksling af oplysninger og erfaringer vedrørende problemer i forbindelse med turisme, personer, der rejser inden for Fællesskabet, der kommer fra et tredjeland eller som rejser dertil eller til grænseområder i tredjelande; fremme af pilotprojekter og netværk, der tjener til forebyggende foranstaltninger i turistområder, grænseområder og andre relevante områder.

Fængsler

Gennemgang og udveksling af oplysninger om de gældende ordninger i Fællesskabet for HIV- og AIDS-smittede personer i fængsler og forvaringsanstalter, herunder retningslinjer for anbringelse af disse personer, fængsling og løsladelse, oplysning af de indsatte, uddannelse af personale og muligheder for særlige forebyggende og skadereducerende foranstaltninger.

Fremme af pilotprojekter i samarbejde med medlemsstaterne, hvor der tages hensyn til gældende bestemmelser og lokale forhold, der tjener til at udvikle nye metoder til at yde bistand og støtte til HIV- og AIDS-smittede personer, og som reducerer risikoen for overførsel af HIV samt forbedring af den uddannelse, som personalet inden for sundhedstjenesten i fængsler modtager.

Stiknarkomaner

Evaluering af stiknarkomaners viden, holdninger og adfærd med hensyn til HIV/AIDS samt overvejelser om strategier til forebyggelse af HIV-smitte; udveksling af informationer og erfaringer om foranstaltninger, der tjener til at sikre udlevering af egnet injektionsudstyr; vurdering af metadonprogrammernes mulige rolle inden for forebyggelse af HIV-overførsel; undersøgelse af interaktionen med de foranstaltninger, der er truffet i medlemsstaterne til bekæmpelse af narkotikamisbrug og foranstaltningerne vedrørende HIV/AIDS samt konsekvenserne af denne sygdom.

Kvinder, der er særligt udsatte for HIV-smitte

Oversigt over og udveksling af oplysninger om situationen for kvinder, der er særligt udsatte for HIV-smitte i medlemsstaterne, herunder prostituerede og kvindelige narkomaner, samt om de præventive foranstaltninger, der gennemføres for denne gruppe kvinder; fremme af pilotprojekter vedrørende forebyggelse og støtte bestemt til særlige grupper og særlige miljøer.

HIV-overførsel fra mor til barn

Gennemgang og udveksling af oplysninger om HIV-overførsel fra mor til barn i medlemsstaterne og om situationen for børn og unge med HIV-virus og disses familier, herunder adgang til uddannelsesinstitutioner, social og psykologisk bistand og støtte; fremme af pilotprojekter.

Andre grupper, som er særlig udsatte på grund af livsstil

Udveksling af informationer mellem medlemsstaterne om forebyggelse for grupper som f.eks. unge homoseksuelle mænd og biseksuelle; fremme af pilotprojekter.

Blods og blodprodukters sikkerhed

Videreførelse af bestræbelser på at fremme Fællesskabets selvforsyning med blod fra frivillige gratis afgivelser. Udveksling af informationer mellem medlemsstaterne om fremskridt på dette område og med hensyn til befolkningernes kendskab og holdning til samt adfærd i forbindelse med transfusioner.

AKTIVITETSOMRÅDE 4 Social og psykologisk støtte

Udarbejdelse og formidling af håndbøger, informationsbulletiner og vejvisere med de nyeste oplysninger om forebyggelse af HIV-overførsel, pleje og terapi samt oplysnings- og støtteorganisationer; fremme af netværk bestående af organisationer, særlig uden for den offentlige sektor.

Udveksling af erfaringer med modeller for hjælp og støtte til HIV- og AIDS-ramte og fremme af pilotprojekter og undersøgelser vedrørende de psykologiske og sociale aspekter i forbindelse med HIV/AIDS.

AKTIVITETSOMRÅDE 5 Indsamling af oplysninger om HIV/AIDS

Fornøden støtte til medlemsstaternes epidemiologiske overvågningssystemer for at forbedre kvaliteten af og adgangen til oplysninger på fællesskabsplan samt støtte til arbejdet i Det Europæiske Center for Epidemiologisk Overvågning af AIDS (WHO-EF-Samarbejdscentret i Paris) for at sikre den fortsatte udvikling af centrets arbejde med at tilvejebringe pålidelige data på fællesskabsplan og foretage analyser.

Støtte til indsatsen for at øge og fremme epidemiologisk uddannelse inden for HIV/AIDS og tilknyttede områder i Fællesskabet samt til opbygningen af forbindelserne mellem de ansvarlige institutioner i medlemsstaterne.

Undersøgelse af og udveksling af informationer om de særlige omstændigheder, der gør sig gældende for smittede personer, der i lange perioder er symptomfrie; undersøgelse af spørgsmål vedrørende den rolle, andre sygdomme spiller i forbindelse med AIDS.

Udveksling af oplysninger om afgørende udviklinger i de enkelte medlemsstater og på fællesskabsplan i udviklingen af AIDS og hertil knyttede problemer, herunder økonomiske spørgsmål som f.eks. udgifterne til lovbestemte tjenesteydelser, og hvilke foranstaltninger der skal træffes.

AKTIVITETSOMRÅDE 6 Foranstaltninger til ikke-diskriminering af HIV- og AIDS-ramte personer og disses omgivelser

Analyse på fællesskabsplan i samarbejde med medlemsstaterne af bestående og potentielle situationer, der kan føre til diskriminering i medlemsstaterne, især med hensyn til beskæftigelse, forsikringsforhold, bolig, uddannelse og sundhedsvæsen.

Gennemgang af de foranstaltninger, der i medfør af resolutionen vedtaget af Rådet og medlemsstaternes sundhedsministre, forsamlet i Rådet, den 22. december 1989 (1), er truffet for at bekæmpe diskrimination, samt gennemgang og udveksling af oplysninger i samarbejde med medlemsstaterne om foranstaltninger truffet i medlemsstaterne for at undgå eller afbøde diskriminering, især inden for de ovenfor nævnte områder.

AKTIVITETSOMRÅDE 7 Samordning med andre HIV/AIDS-programmer

Fremme af nærmere tilknytning til andre af Fællesskabets HIV/AIDS-programmer, herunder forskning og international bistand, med henblik på at sikre overensstemmelse med de pågældende programmer og opnå den ekstra fordel, som følger af en EF-indsats.

(1) EFT nr. C 10 af 16. 1. 1990, s. 3.

BILAG II

RETNINGSLINJER FOR VIDEREFØRELSEN AF HANDLINGSPLANEN FOR 1991-1993 I FORBINDELSE MED PROGRAMMET »EUROPA MOD AIDS«

Disse retningslinjer er baseret på Rådets midtvejsevaluering, der blev foretaget på grundlag af Kommissionens beretning om gennemførelsen af handlingsplanen i 1991-1992.

I. PROGRAMMETS STRUKTUR

a) Mål

Sikre, at EF støtter de aktioner, medlemsstaterne iværksætter i forbindelse med programmet.

b) Forbedringer

- Styrke og sikre en optimal udnyttelse af de menneskelige og finansielle ressourcer, der er afsat til programmet.

- Sikre, at det rådgivende udvalg til fulde udfører sin opgave.

- Styrke koordineringen, dels inden for Kommissionen, med de nationale strukturer og programmer, navnlig hvad angår forskning, dels mellem Kommissionen og internationale organisationer.

II. EVALUERING AF PROGRAMMET

a) Mål

Skabe større gennemskuelighed i beslutningsprocesserne og styrke den løbende evaluering af programmet i forhold til effektiviteten af de aktioner, der er iværksat.

b) Forbedringer

- Opstille mere præcise udvælgelseskriterier for finansieringen af projekter.

- Rette de udvalgte projekter mod mere præcise og sammenhængende mål af social karakter, med mindre vægt på det rent medicinske.

- Foretage en løbende evaluering af samtlige projekter.

- Tilpasse programmet til sygdommens udvikling.

- Underrette medlemsstaterne om samtlige projekter.